Рыт колльӧдӧм
(ичӧтик пьеса)
     Со и воис кад, кор ичӧтик Мозынса грездын сӧмын колисны куим арлыда нин олысь: Яр Коль да гозъя – Микӧл Як Ӧпӧнь Парась гӧтырыскӧд.  Мый нин шуны, коми муын капитализм! Быд тӧвся рыт ас войтыр колльӧдлісны ӧтлаын самӧвар дорын.
     Со, ӧтчыд пансис ас костаныс гажтӧм сёрни казьтылӧмъяс серти. 
Яр Коль (чуньнас вӧрӧдӧмӧн): Но. со кыдзи гӧгӧрвоны татшӧм олан ногсӧ? Радио весиг абу. Бур, мый электрическӧй биыс на эм, а, гашкӧ, и вунӧдісны да сыысь на югыд улын пемыд рытъясӧн олам. Асы, менам куим ныв, да некоді куим во нин оз волыны прӧведайтны батьнысӧ, асланыс оланінъяс Рассея пасьтала. Пӧчӧ нин сизим во сайын кувсис да ӧти пензия вылӧ и ола. Ак! Кӧкъямыс сюрс мыдта государство и лыддьӧ менсьым пай пуктӧм. А ӧд, нелямын куим во уджалі! Ӧбиднӧ!
[bookmark: _GoBack]Ӧпӧнь Парась: Кольӧ, но мый-а та йылысь век долян? Ставӧн ӧткодяӧн корим, кыдз тай шуӧны: «Гол да сокол!» Бур, мый на кӧзаным йӧв сетӧ да тӧлысьнас ӧтчыд-кыкысь вайлӧны рӧдвужсаяс сёян-юан. Со, открытка поздравительнӧй пӧлучитім ас ныв-пиянсянь, чолӧмалӧны Выль Воӧн… И сійӧ бур, мый абу вунӧдӧмны. Слава Богу, мый турун заптім тӧв кежлӧ тырмӧмӧн да тшак-вотӧс, мыйкӧ да кутшӧмкӧ чери на шедӧ гымгаӧ. Нинӧм, нинӧм, кыдзкӧ да мыйкӧ да Ен отсӧгӧн бара во колльӧдам , ог кулӧ тшыглы, да и картупель жа редька сідзжӧ тырмымӧн…
Микӧл Як: А ме векджык думайта мӧдтор йылысь. Ата, кывза радиоприёмник, и быттьӧ ставыс миян странаын лючки-ладнӧ. А, збыльвылӧкӧ, ӧд важӧн нин 1991 восянь на ыджыд власьт эновтіс деревнясӧ! (кружкаысь ырснитӧ пым чай, сотӧ тырпъяссӧ). Про-окшат, оз тай волы эськӧ власьтыслы! Соті вом пытшкӧсӧс! (пукалысьяс нюмъялӧны).
Ӧмӧнь Парась (мыччӧ йӧв стӧкан): Ырснит йӧвсӧ,  ырснит! Нолы, ырснит! Коньӧрӧ, век сотан тырпъястӧ, Виччышт, мед кӧйдыштӧ чайыд!
Микӧл Як (чукырассьӧмӧн тупкӧ вомсӧ кимодзӧн, сэсся здук мысти гулькнитӧ йӧв): У-у-у! Апис, апис! Зэв нин жаль, ӧд нелямын гӧгӧр  верстьӧй олысь вӧлі, и лавка, и ферма, и фельдшер, и нёль класса школа челядьлы, и радио… А ӧні сӧмын киссьӧм сьӧдасьӧм керкаяс колисны, весиг понъяс абуӧсь – ставыс пырзис да дзормис! Да и абу кӧ талун, а аски кулам, коді дзебны муӧ пондас? Со мый йылысь ме медся майшася!
Яр Коль (ышловзьӧм гӧлӧсӧн): Власьт пондась, лешаку! Сійӧ татшӧмыс талун эм, а аски мукӧдъяс лоӧны. Ог кӧсйы сёрнитны. А помнитанныд, май ӧкмысӧд лун 1985 воын, кор пасйылім Великӧй Победа? Сэки на и батьйӧсным ловяӧсь вӧліны. Морӧсъясын орденъяс да медальяс, тшапитчӧмаӧсь, пуксисны школа водзвылӧ скамляяс вылӧ став фронтовик да коді кыдзи висьтасисны. Дерт, ми на сэки томӧсь вӧлім, а сэсся ӧтлаын став чукӧртчӧм йӧзыс сьылісны сьыланкыв «День Победы». Кымын синва кисьтлім. Бӧртиджык ю берег дорын бипур гӧгӧр и йӧктім, и танцуйтім, и сур юим. А гудӧкасьысь Ӧпӧнь  сэтчӧдз мудзис, мый пуксис му вылӧ да сувтны кок йылӧ ӧдва вермис. Э-эх! Вӧлі пӧраыс… Йӧзыс кужлісны и уджавны, и гажӧдчыны. Небось. сы кадӧ ньӧти морт эз вӧв, а быдӧн старайтчис петкӧдлыны ассьыс кужансям (мужичӧй синваасис).
Ӧпӧнь Парась (сьӧкыда лолыштіс): Да-а, кольӧма тай пӧраыс да и, гашкӧ, чассьӧыс.
Микӧл Як (пуктіс кисӧ гӧтырыслы пельпомӧ): А ланьтӧдчы, менам донаӧй. Став олӧмсӧ он курышты, но сьӧлӧмын колӧ кутны да юрын помнитны. Нинӧм, водзӧ овны колӧ да радлыны, а асьтӧ уськӧдны оз позь. Кыдз тай шулӧмны водзнас йӧзыс: «Бур олӧмыс ас киын, вежӧр-сямтӧ кужан кӧ кутны…
Яр Коль (чеччӧ пуклӧс вылысь): Но, вай жӧ, бур войтыр, пӧра и честь тӧдны, мӧда сэсся, ывлаыс дзик нин пемыд. Аски на аддзысьлам. Став бурсӧ! Пасибӧ!
Петысь дзуркнитіс ӧдзӧсӧн. А гозъя ас думъясӧ пырӧмӧн дыркодь на чӧв пукаліны сывйӧн. Куржӧм ӧшиньяс сайын надзӧник кыпті лымъя турӧб.
